梅龍鎮廣場

梅龍鎮廣場係喺上海市靜安區嘅一座大型百貨商場同埋甲級寫字樓。梅龍鎮廣場喺南京西路1038號，屬於上海嘅黃金旺地之一，佔地面積大約係13萬尺，建築面積大約係130萬尺。梅龍鎮廣場嘅原址係大華飯店，後尾改咗做大都會娛樂中心。1990年代，喺靜安區舊區重建嘅時候，拆咗大都會娛樂中心。梅龍鎮廣場係香港和記黃埔地產有限公司同埋上海梅龍鎮 (集團) 有限公司一齊投資嘅，上海建築設計研究院同埋香港鄧振威建築設計事務所負責設計，上海市第一建築工程公司負責起樓，喺1997年8月15日正式完工。梅龍鎮廣場、上海恒隆廣場、中信泰富廣場呢三間接近嘅商業廣場俾人叫做「梅泰恆」、南京西路「金三角」。 外部 梅龍鎮廣場係一幢用咗現代經典設計概念起嘅商業大廈，融匯咗現代建築科技同埋優雅華麗嘅歐陸設計風格，係上海現代建築藝術嘅典範；整棟建築物設計獨特，外圍綠化環境優美。梅龍鎮廣場嘅地面建築面積大約有105萬尺，地下建築面積大約係25萬尺。主建築物嘅高度係513尺（156.4米），地面33層，地底3層。地面33層當中嘅1到10樓係商場裙樓，11樓到33樓係22層嘅甲級寫字樓，其中11樓有個空中花園；商廈嘅外型華麗高雅，外牆用咗充滿時代氣息嘅長玻璃窗同埋雅緻嘅幾何圖案，配上優質花崗岩；頂部採用咗歐陸傳統嘅尖頂設計，配上獨特嘅燈光效果，睇落相當宏偉奪目。 内部 梅龍鎮廣場裡面總共有44座扶手電梯同埋32座升降機。廣場開張嘅時候，啱啱遇上亞洲金融風暴，經濟唔好，啲商場同埋寫字樓都好難租出去，和記黃埔曾經係1998年舉辦「虎年勿忘虎」嘅慈善募捐活動、招聘年薪15萬元人民幣嘅商場「青春大使」，又喺2000年舉辦咗恐龍化石展等活動，吸引咗唔少人流，亦引起當時嘅熱議。 梅龍鎮廣場1-10樓嘅商場租戶包括獨立營運嘅品牌店同埋梅龍鎮伊勢丹百貨公司。梅龍鎮伊勢丹百貨係喺1997年6月11日開業，2008年喺上海國際購物中心嘅華亭伊勢丹結業之後，梅龍鎮成為伊勢丹喺上海嘅唯一分店。商場中庭嘅從底層一直延伸到第七層，總共105尺（32米），營造出寬廣嘅內部空間感。商場嘅10樓係戲院。商場一直有更新同改善工程，喺2008年5月到11月之間翻新過外面，裝咗LED螢幕；喺2009年5月完成咗7樓嘅商場改造工程之後，喺2009年5月12號到2010年3月3號將1樓改造成為上海第一間以女性同埋小朋友為中心嘅「生活方式」百貨。因為經濟下行，上海經濟轉差，生意難做，喺2024年3月25號，梅龍鎮伊勢丹決定喺2024年6月30號租約期滿之後終止營業。 2003年4月17號，美國駐上海總領事館領事處搬到梅龍鎮廣場八樓，負責領事館嘅簽證業務同埋美國公民服務。簽證中心每日有超過3000人次去辦理簽證，為咗維持秩序，廣場嘅管理處專門制定咗幾項人流管理方案。喺梅龍鎮廣場嘅領事機構仲包括西班牙王國駐上海總領事館商務處、斯洛文尼亞駐上海領事館同埋愛沙尼亞駐上海總領事館（依家已經暫時關閉）。 商場嘅上面係每層面積32萬尺（3萬0000平方米）嘅寫字樓。地下停車場面積達到3萬2千尺（3000平方米），總共有330個車位。 2024年8月1號起，梅龍鎮廣場除咗美國駐上海總領事館之外嘅其他商戶同埋租戶都會停業。根據《上海市南京西路歷史文化風貌區保護規劃086街坊更新方案》，梅龍鎮廣場將會進行升級改造工程。 圖片 外部連結 梅龍鎮廣場嘅官方網站 參考資料